b'\n_START_ARTICLE_\nFK Lut\xc5\xa1-Energija Vladivostok\n_START_SECTION_\nHistoria\n_START_PARAGRAPH_\nLut\xc5\xa1 osallistui ensi kertaa Neuvostoliiton sarjoihin vuonna 1958, jolloin se pelasi kaukoid\xc3\xa4n B-sarjassa. Se voitti sarjan vuonna 1965 ja nousi A-sarjaan. Lut\xc5\xa1 pelasi alueellisessa sarjassa vuoteen 1972 saakka, mist\xc3\xa4 l\xc3\xa4htien vuoteen 1991 saakka se pelasi Neuvostoliiton kakkosliigan it\xc3\xa4lohkossa. Seuran paras saavutus oli kakkossija vuonna 1984._NEWLINE_Vuonna 1992 Lut\xc5\xa1 voitti kakkosliigan it\xc3\xa4lohkon ja nousi ykk\xc3\xb6sdivisioonaan, mist\xc3\xa4 se putosi heti. Vuonna 1997 se putosi kakkosdivisioonaan, mist\xc3\xa4 se nousi takaisin ykk\xc3\xb6sdivisioonaan vuonna 2003 ja korkeimmalle sarjatasolle vuonna 2005 voitettuaan ykk\xc3\xb6sdivisioonan mestaruuden._NEWLINE_Vladivostokin sijainti kaukana id\xc3\xa4ss\xc3\xa4 tuottaa jatkuvasti ongelmia vierasjoukkueille. Lut\xc5\xa1in kotiottelua FK Zenit Pietaria vastaan oli l\xc3\xa4htenyt katsomaan kolme Zenitin fania, jotka ajoivat 15\xc2\xa0000 kilometri\xc3\xa4 halki maan ja joutuivat j\xc3\xa4tt\xc3\xa4m\xc3\xa4\xc3\xa4n Vladivostokiin Honda Civicins\xc3\xa4, joka oli hajonnut saamastaan r\xc3\xa4\xc3\xa4kist\xc3\xa4. Fanit palasivat kotiin Pietariin junalla. Zenit palkitsi faninsa lahjoittamalla heille uuden auton.'